Nidarosdomens Guttekor

Nidarosdomens Guttekor (chorus puerorum cathedralis nidarosiensis) er Norges eldste guttekor. Det deltar regelmessig ved gudstjenester i Nidarosdomen og holder en rekke konserter rundt i Norge, Europa, Nord-Amerika og Asia. Koret regnes som et av de ledende guttekorene i internasjonal sammenheng. Hovedkoret har ca. 95 sangere i alderen 8 – 70 år, fordelt på 8 stemmegrupper. 

Opprinnelsen til koret finner seg allerede i 1100-tallet da stenhuggernes sønner fikk undervisning av prestene i Nidarosdomen og som gjengjeld måtte synge i gudstjenestene. Da Trondheim katedralskole ble etablert og undervisningen ble flyttet ut av Nidarosdomen hadde elevene ved Trondheim katedralskole korsang i domen som en fast plikt. Denne forbindelsen opphørte i 1806, og etter at domen i noen år hadde sangere fra andre skoler, og noen år var uten kor, ble guttekoret (re)etablert i 1927, i forkant av Olavsjubileet i 1930. Koret synger alt fra gregoriansk sang til nykomponerte korstykker, og fremfører med jevne mellomrom store korverk sammen med orkester og solister.

Korets struktur

Aspirantkoret
Gutter som ønsker å begynne i koret må normalt fullføre 2 års opplæring som aspiranter. Denne opplæringen er tilknyttet Trondheim kommunale kulturskole. Opplæringen omfatter grunnleggende sang- og notelære, og allerede her blir guttene delt inn etter stemmeleie (sopraner og alter). Aspirantkoret har også egne opptredener, både alene og sammen med hovedkoret. I noen tilfeller kan koret ta inn sangere som ikke har gjennomført 2 år i aspirantkoret, hvis de kan vise til gode sangegenskaper og erfaring fra andre kor.

Hovedkoret
Hovedkoret er delt inn i 8 stemmegrupper. Disse er sopran (1 og 2), alt (1 og 2), tenor (1 og 2) og bass (1 og 2). På denne måten er koret i realiteten to selvstendige kor med komplett stemmebesetning. Denne inndelingen åpner for flere muligheter i konsertsammenheng, ved at de to korene kan variere mellom å synge sammen og hver for seg.

Hovedkoret består til enhver tid av 80 – 100 sangere. De yngste er 8 år når de har fullført aspirantkoret og tas opp i hovedkoret. Koret har ingen øvre aldersgrense, og har derfor hatt sangere helt opp til 70-årsalderen.

Dirigenter
Etter at koret ble reetablert i 1927 har de hatt 3 dirigenter. Dagens dirigent var førsteamanuensis ved Musikkonservatoriet i Trondheim frem til 2015, Bjørn Moe, som har dirigert koret siden 1973.

Turnévirksomhet

Koret har en utstrakt turnévirksomhet og har de siste årene holdt en rekke konserter i USA og i europeiske hovedsteder. I senere år har konserter i Oslo og Stockholm blitt en årlig begivenhet i forbindelse med korets juleturné. I tillegg har de normalt 2-3 utenlandsreiser i året, enten i egen regi eller i forbindelse med internasjonale korfestivaler.

Turneer i nyere tid:
 Tyskland, Danmark og Frankrike (Juleturné 2000)
 Polen (2001)
 Tyskland, Danmark og Frankrike (Juleturné 2001)
 Tyskland og Danmark (Juleturné 2002)
 USA (2003)
 Danmark (Juleturné 2003)
 Latvia (2004)
 Tyskland (Juleturné 2004)
 Canada (2005)
 Tyskland og Sverige (Juleturné 2005)
 USA (2006)
 Island (2007)
 Sverige (Juleturné 2007)
 Hviterussland (2008)
 USA (2008)
 Finland (2008)
 Sverige (Juleturné 2008)
 Tyskland (2009)
 Sverige (Juleturné 2009)
 USA (2010)
 Litauen og Sverige (Juleturné 2010)
 Tyskland (2011)
 USA (2012)
 Tyskland og Bulgaria (2013)
 USA (2014)
 Tyskland (2015)
 Singapore (2016)
 Tyskland og Singapore (2017)
 Italia (2018)
 Russland, Tyskland, Danmark, Taiwan og Singapore (2019)

I tillegg til dette, holder koret årlig en rekke konserter i Norge.

Diskografi
Nidarosdomens Guttekor har spilt inn 15 CD-plater. I tillegg har de medvirket på en rekke andre innspillinger, blant annet den offisielle sangen for Ski-VM 1997 i Trondheim.

Juletoner (1980)
Jul i Nidarosdomen (1992)
Laudate (1994)
Julekveld (1995)
Våre vakreste salmer og sanger (1996)
Snørosa (EP, 1996)
Stille natt (1998)
Jul med Guttekoret (1999)
Våre beste julesanger (2001)
Evige øyeblikk (2003)
Evige øyeblikk II (2004)
Frelsesarmeens juleplate (2004)
Aria (2006)
I Wish (2008)
Julestemning i Nidarosdomen (2012)

Eksterne lenker
 Korets nettsted

Nidarosdomen
Kor i Trondheim
Etableringer i 1927